Prasa ondersoek uitlek van vertroulike dokumente | Netwerk24
Prasa ondersoek uitlek van vertroulike dokumente
Deur Francois Williams 22 Junie 2020 15:07
Die Passasierspooragentskap van Suid-Afrika (Prasa) gaan die uitlek van vertroulike tenderdokumente ondersoek.
Tydens die inperking is Prasa se spoorinfrastruktuur 'n nog groter versoeking vir diewe en vandaliste. Foto: Francois Williams
Dit gaan oor 'n tender vir veiligheidsdienste waarvan die tenderdokumente aan 'n veiligheidsmaatskappy uitgelek is, het Bongisizwe Mpondo, die administrateur van Prasa, Maandag aangekondig.
Hy het Tebogo Rakau, waarnemende veiligheidshoof van Prasa, opdrag gegee om ondersoek in te stel oor hoe dié dokumente – in stryd met die maatskappy se beleid – by 'n eksterne party uitgekom het.
Dit kom nadat Prasa 'n paar weke gelede vier senior amptenare in sy beskermingsdienste afgedank het nadat hulle in 'n tugverhoor rakende die onreëlmatige toekenning van tenders aan ernstige wangedrag skuldig bevind is.
Prasa het die kontrakte 'n paar weke tevore op aanbeveling van die openbare beskermer en die ouditeur-generaal se kantoor beëindig.
Mpondo is in Desember verlede jaar aangestel om Prasa ná jare van wanbestuur en korrupsie te help stabiliseer.
Prasa, wat die voorstedelike treindiens Metrorail en die langafstandpassasierstrein Shosholoza Meyl bestuur, is in die proses om tenders toe te ken om sy infrastruktuur te beskerm.
Spoorlyne en ander toerusting van Prasa loop al die afgelope jare, veral in die Wes-Kaap, erg deur onder vandale en skroothandelaars, wat die gestroopte toerusting opkoop.
Sedert die begin van die nasionale staat van inperking weens Covid-19 het die vandalisme en diefstal net vererger. Alle Metrorail-treindienste is sedert einde Maart gestaak. Die regering het onlangs aangekondig dat die treindienste in net sekere gebiede en op 'n baie beperkte wyse hervat gaan word.
Die afwesigheid van enige aktiwiteite op Metrorail se stasies en op die spoorroetes was die ideale geleentheid vir skrootmetaalstropers om toe te slaan.
Transnet Freight Rail loop ook erg deur onder vandalisme, wat sy vragtreindiens belemmer.
Mpondo het intussen gewaarsku dat die uitlek van die tenderdokumente wat deur net 'n paar senior mense in Prasa gehanteer is, baie kommerwekkend is en 'n duidelike terugvegpoging wys deur hooggeplaastes in Prasa teen die poging om die instelling van korrupsie en wanbestuur te suiwer.
"Ons waarsku mense en maatskappye wat vertroulike maatskappydokumente versprei en ontvang dat hulle die wet oortree en daardeur teen die belange van Prasa en die mense van Suid-Afrika optree, wat uiteindelik die aandeelhouers van Prasa is," het Mpondo gesê.